
Na podlagi tretjega odstavka 21. člena in prvega odstavka 25. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) Vlada Republike Slovenije izdaja

O D L O K
o ustanovitvi in nalogah Službe Vlade Republike Slovenije za digitalno preobrazbo

1. člen

S tem odlokom se ustanovi Služba Vlade Republike Slovenije za digitalno preobrazbo (v nadaljnjem besedilu: služba) ter se v skladu s tem odlokom in z drugimi predpisi določijo njene naloge in organiziranost. 

2. člen

Služba opravlja naslednje naloge:

· spremlja in analizira stanje digitalne preobrazbe in informacijske družbe na državni ravni;

· v sodelovanju s pristojnimi ministrstvi in vladnimi službami pripravlja in usklajuje strateške dokumente, zakonodajo in javne politike s področja digitalne preobrazbe in informacijske družbe ter usklajuje in spremlja njihovo izvajanje;

· v sodelovanju s pristojnimi ministrstvi in vladnimi službami pripravlja, usklajuje in izvaja državne ukrepe in projekte na področju informacijske družbe in digitalne preobrazbe gospodarstva, javne uprave, zdravstva, pravosodja, kmetijstva in izobraževanja ter drugih področjih;

· usklajuje, določa in spremlja delovanje ministrstev, vladnih služb ter drugih organov in služb na področju digitalne preobrazbe in informacijske družbe;

· pripravlja, vodi in izvaja lastne projekte s področja digitalne preobrazbe in informacijske družbe, ki so financirani iz proračuna Republike Slovenije in skladov Evropske unije;

· v sodelovanju s pristojnimi ministrstvi koordinira in usklajuje stališča Republike Slovenije v zvezi z zakonodajo, strategijami in drugimi pobudami Evropske unije na področju informacijske družbe, telekomunikacij in digitalne preobrazbe, vključno z urejanjem digitalnih storitev in trgov ter umetne inteligence;

· ozavešča družbo o možnostih uporabe spletnih storitev javne uprave in priložnostih, ki jih ponujajo državni in drugi ukrepi ter projekti namenjeni pospeševanju digitalne preobrazbe in informacijske družbe;

· vzpodbuja javno razpravo o priložnostih in izzivih digitalne preobrazbe, pomenu digitalne vključenosti in konkurenčnega okolja za vlaganja, talente in podjetja na področju informacijsko-komunikacijskih tehnologij (v nadaljnjem besedilu: IKT);

· pripravlja, usklajuje in izvaja državne ukrepe in projekte za vzpodbujanje vseživljenjskega učenja na področju digitalnih veščin, dostopnosti računalniške in druge opreme, vključevanja ranljivih skupin s pomočjo digitalnih tehnologij in zagotavljanja digitalne povezljivosti na celotnem območju države;

· pripravlja, usklajuje in izvaja kampanje in druge ukrepe na področju promocije Slovenije kot vodilne destinacije za IKT vlaganja in kadre z vsega sveta;

· pripravlja, usklajuje in izvaja državne ukrepe in projekte na področju povezovanja visokošolskih in raziskovalnih institucij z gospodarstvom na področju IKT tehnologij, podpiranja slovenskih IKT podjetij pri prodoru na tuja tržišča in ustvarjanja pogojev za vračanje slovenskih IKT strokovnjakov iz tujine;

· podpira razvoj in uporabo tehnologij na ključnih področjih digitalne preobrazbe, kot so umetna inteligenca, kvantno računalništvo, pametna mesta, računalništvo v oblaku in tehnologija veriženja blokov;


· pri opravljanju svojih nalog sodeluje z raziskovalnimi, izobraževalnimi, gospodarskimi in drugimi organizacijami ter institucijami, strokovnjaki in nevladnimi organizacijami, še posebej na področju vključevanja starejših in ostalih ranljivih skupin;

· spremlja digitalno preobrazbo drugih držav in vzpostavlja sodelovanje na tem področju z državami, mesti, mednarodnimi in drugimi organizacijami, pri čemer predlaga Vladi Republike Slovenije posnemanje dobrih praks na področju pospeševanja digitalne preobrazbe.

3. člen

Službo vodi minister brez resorja, pristojen za digitalno preobrazbo (v nadaljnjem besedilu: minister). 
Predsednik vlade lahko pooblasti ministra, da na področju digitalne preobrazbe in informacijske družbe vodi ali usklajuje delo dveh ali več ministrstev pri oblikovanju politik in opravljanju izvršilnih nalog oziroma da vodi izvajanje določenega projekta vlade, ki sodi na upravna področja več ministrstev.

Ministrstva in vladne službe zagotavljajo strokovno podporo službi pri izvajanju njenih nalog na področjih njihovih pristojnosti.

PREHODNA IN KONČNA DOLOČBA

4. člen

Do spremembe zakona, ki ureja državno upravo, služba naloge iz 2. člena tega odloka, ki se prepletajo z nalogami upravljanja z informacijsko komunikacijskimi sistemi in zagotavljanja elektronskih storitev javne uprave, zagotavljanja delovanja državnega portala eUprava, varnih predalov, centralne storitve za spletno prijavo in elektronski podpis, informacijske družbe in elektronskih komunikacij, opravlja v sodelovanju z ministrstvom, pristojnim za javno upravo.

5. člen

Akt o notranji organizaciji in sistemizaciji delovnih mest v službi sprejme minister v desetih dneh po njegovem imenovanju in ga pošlje vladi v soglasje.

Služba začne delovati 1. avgusta 2021.

6. člen

Ta odlok začne veljati naslednji dan po objavi v Uradnem listu Republike Slovenije.

